Indiškosios sistemos

Indiškosios sistemos (arba indiškoji gynyba, kai tai laikoma atskiru debiutu, ne jų grupe) – šachmatų debiutų grupė, pradedama ėjimais

1. d4 Žf6

Nors šachmatų debiutų klasifikacijoje debiutas 1. d4 Žf6 iš tiesų yra pusiau uždarasis debiutas, tačiau dabar jis laikomas atskira debiutų grupe, nes ši grupė labai didelė. Pavyzdžiui, jos ECO kodai yra A45-A79, D70-D99 ir E00-E99, t. y. iš 500 šachmatų debiutų kodų indiškosioms sistemoms skirta net 155.

Indiškosios sistemos pasižymi tuo, kad jose labai dažnos transpozicijos.

Šios sistemos laikomos hipermoderniomis, nes juodieji daro spaudimą centre su žirgu ir jose dažnai tenka vesti lengvasias ar sunkiąsias figūras, o ne žaisti pėstininkais, nes pėstininkų centras greitai gali būti suardytas, paliekant daugybę endšpilio silpnybių. Nors indiškosios sistemos buvo dažnos nuo 1920-ųjų, tačiau nebuvo ypatingai populiarios, kol TSRS šachmatininkai 1940-aisiais neparodė, jog šios sistemos labai tinkamos juodiesiems. Nuo tada indiškosios sistemos tapo populiariausiu atsakymu į 1.d4, nes suteikia nesubalansuotus šansus laimėti abiem žaidėjams.

Atsakymas 1…Žf6 yra populiaresnis už simetrinį 1…d5, pvz., atmestajame valdovės gambite juodieji gauna suvaržytą ir pasyvią poziciją, kurioje sunku organizuoti kontržaidimą. Indiškosiose sistemose yra priešingai.

Dažnas antras baltųjų ėjimas – 2.c4, gaunant erdvę centre ir ruošiant ėjimą Žc3, neblokuojant c pėstininko. Pastarasis ėjimas reikalingas tam, kad būtų paruoštas ėjimas e2-e4. Po ėjimo 2. c4 populiariausi baltųjų atsakymai yra šie:
 2…e6, išlaisvinant karaliaus flango rikį. Populiariausi tęsiniai – Nimcovičiaus gynyba, naujoji indiškoji gynyba, Bogoliubovo gynyba, Šiuolaikinė Benoni gynyba. Kartais šis atsakymas pereina į atmestą valdovės gambitą.
 2… g6, ruošiant greitą karaliaus flango rikio fianchetto. Dažniausi tęsiniai – Senoji indiškoji gynyba ir Griunfeldo gynyba.
 2… c5, Šiuolaikinė Benoni gynyba, ruošiant kontrasmūgį centre.

Žinomi ir kiti ėjimai, pavyzdžiui, 2…Žc6 (Juodųjų žirgo tango), 2…b6 (Pagreitinta naujoji indiškoji gynyba), 2…e5 (Budapešto gambitas) ar 2…c6 (Slaviškoji-indiškoji gynyba)

Be 2. c4 kartais žaidžiamas ėjimas 2. Žf3. Dar žinomas ėjimas 2. Rg5 (Trompovskio ataka). Juodieji gali atsakyti 2…Že4 arba 2…e6. Dar viena alternatyva ėjimui 2. c4 – retas ėjimas 2. Žc3. Juodieji gali atsakyti ėjimu 2…d5, po kurio bene vienintelis aktyvus baltųjų atsakas – 3. Rg5 (Richterio-Veresovo ataka; ECO kodas D01). Kita galimybė po 2. Žc3 – bandymas fianketuoti karaliaus flango rikį einant 2…g6

Indiškųjų sistemų debiutai 

 1.d4 Žf6 2.c4 b6 Pagreitinta naujoji indiškoji gynyba
 1.d4 Žf6 2.c4 c5 3.d5 Benoni gynyba
 1.d4 Žf6 2.c4 c5 3.d5 b5 Benko gambitas
 1.d4 Žf6 2.c4 c6 Slaviškoji-indiškoji gynyba
 1.d4 Žf6 2.c4 Žc6 Juodųjų žirgo tango
 1.d4 Žf6 2.c4 d6 Čigorino indiškoji gynyba
 1.d4 Žf6 2.c4 e5 Budapešto gambitas
 1.d4 Žf6 2.c4 e6 3.Žc3 Rb4 Nimcovičiaus gynyba
 1.d4 Žf6 2.c4 e6 3.Žc3 c5 4.d5 Šiuolaikinė Benoni gynyba
 1.d4 Žf6 2.c4 e6 3.Žf3 Rb4+ Bogoliubovo gynyba
 1.d4 Žf6 2.c4 e6 3.Žf3 b5 Lenkiškoji gynyba (transpozicija)
 1.d4 Žf6 2.c4 e6 3.Žf3 b6 Naujoji indiškoji gynyba
 1.d4 Žf6 2.c4 e6 3.Žf3 c5 4.d5 b5 Blumenfeldo gambitas
 1.d4 Žf6 2.c4 e6 3.Žf3 Že4 Döry gynyba
 1.d4 Žf6 2.c4 e6 3.Rg5 Neoindiškoji ataka
 1.d4 Žf6 2.c4 e6 3.g3 Kataloniškasis debiutas
 1.d4 Žf6 2.c4 g6 3.Žc3 d5 Griunfeldo gynyba
 1.d4 Žf6 2.c4 g6 3.Žc3 Rg7 Senoji indiškoji gynyba
 1.d4 Žf6 2.Žf3 e6 3.Rg5 Torė ataka
 1.d4 Žf6 2.Žf3 g6 Rytų Indijos gynyba
 1.d4 Žf6 2.Žf3 g6 3.Žc3 d5 4. Rf4 Rg7 5. e3 O-O 6. Re2 Bario ataka
 1.d4 Žf6 2.Rg5 Trompovskio ataka